Agt maklike kunsies wat jou vandag nog jonger sal laat lyk! - Goeie Huishouding
Ons moes altyd hoor dat ons ’n daaglikse skoonheidsroetine en ’n hele versameling teenverouderingsprodukte nodig het om ons jeugdige voorkoms te behou, en hoewel daar ’n mate van waarheid in steek, is daar ook ’n paar vinnige en maklike kunsies wat jou in ’n kits jare jonger kan laat lyk. Hier is ons agt topwenke:
1. Poets daai tande
Ons tande verkleur namate ons ouer word en dit is ’n duur storie om jou tande professioneel te laat bleik. Maak jou tandeborsel nat, steek dit in ’n bietjie koeksoda en borsel jou tande soos altyd. Die koeksoda sal met oppervlakkige vlekke klaarspeel en jou tande ’n paar skakerings witter maak.
2. Skep volume
Veroudering kan ook maak dat jou hare hul volheid verloor. ’n Maklike manier om meer volume te skep is om ’n hoëgehalte-mousse in klam hare in te werk nadat jy dit gewas het, jou kop dan vorentoe te laat hang en jou hare van onder af droog te blaas. Dit sal help om jou hare voller en gesonder te laat lyk.
3. Vertroetel jou voete
Nes ons hande, kan ons voete ook ons ouderdom verklap – hulle werk immers baie hard! Laat jou voete jonger lyk deur hulle in water te week, met ’n puimsteen te skuur, ’n voedende room in te masseer en jouself ’n mooi pedikuur te gee.
4. Belê in ’n nuwe oogomlyner
Wat oogomlyner betref, is die meeste van ons geneig om by basiese swart te hou, want dit is waarmee ons vertroud en gemaklik is. Probeer eerder ’n donker- of vlootblou oogomlyner, aangesien dit die wit van ons oë, wat met die jare geler raak, witter en helderder sal laat vertoon.
5. Probeer ’n nuwe geur
Die meeste vroue het een of twee fyngeure wat hulle regdeur die jaar aanspuit, maar as jy jonger wil voorkom, is dit dalk tyd om jou repertoire uit te brei. Daar is wetenskaplik bewys dat mense wat sitrusgebaseerde geure aanwend, veral dié met pomelo, tot 10 jaar jonger voorkom.
Lees: 5 sakpas wenke teen veroudering
6. Kam jou hare in ’n nuwe paadjie
Lê jou paadjie altyd aan dieselfde kant? Dié gedeelte is meer blootgestel aan die son en raak gevolglik vinniger grys. Voorkom dit deur jou paadjie gereeld te verander en ’n beskermende middel op jou hare te spuit om UV-skade te voorkom.
7. Laat jou oë die praatwerk doen
Jou oë sal groter vertoon as jy ’n wimperkruller gebruik om vorm aan jou wimpers te verleen. Laat jou oë selfs meer uitstaan deur ’n titseltjie neutrale oogskadu soos brons, koper of bruin te gebruik wat nie te blink of te mat is nie.
8. Skep voller lippe
Namate ons ouer word, raak ons eens plomp lippe kleiner en aansienlik dunner. ’n Maklike manier om dit voller te laat vertoon, is om van jou donker lipstiffie ontslae te raak en eerder ’n ligpienk lipglans te gebruik. Dit sal net genoeg glans verleen om jou lippe plomper te laat lyk.
Die waarheid agter 10 teenverouderingsmites